গতকাল মালয়েশিয়ার বিপক্ষে মাত্র চারটি আক্রমণই করতে পেরেছে গোপীনাথনের শিষ্যরা। সারাক্ষণ ব্যস্ত ছিল নিজেদের রক্ষণভাগ সামলাতে। কয়েকবার দেখা গেল কোচকে উত্তেজিত হতে। এক পর্যায়ে হাতের কলমও ছুড়ে ফেললেন। পরে জানা গেল তার শেখানো পথে হাঁটেনি শিষ্যরা। প্রথম কোয়ার্টারে নিজেদের কিছুটা ধরে রাখতে পারলেও দ্বিতীয় কোয়ার্টারে হজম করতে হয়েছে ৩ গোল, তৃতীয় কোয়ার্টারে আরো ৩টি এবং শেষ কোয়ার্টারে ১ গোল। সাত গোলের দুটি পিসি, চারটি ফিল্ড গোল এবং একটি স্ট্রোক থেকে। আর একাধিক পিসি পেয়েও কাজে লাগাতে পারেননি চয়ন-মিমোরা। তাই হতাশা নিয়েই ছাড়তে হয় মাঠ।